On ikkagi väga suur vahe, kas olla kindel selles, et tagasi tuleb maksta just nii palju eurosid, kus intress, mis sai võetud või siis oletada, et järsku devalveeritakse Eesti krooni  sama palju kui Islandi krooni ehk siis 50%. Ja mis see oletus tähendaks siis meie laenuvõtjale? Kui nüüd oli kavatsetud laen tagasi maksta 30 aasta jooksul, siis pärast seda devalveerimist 45 aasta jooksul. Või kui tagasimakse periood jääb samaks, siis kui täna makstakse 50% oma palgast tagasi laenu, siis tulevikus 75%. Ja sõbrad, see on ju võimatu. Ehk siis ratsionaalselt võttes, euro on Eesti rahvale, Eesti riigile kindlasti hea. Kui juba soomlased, kes kasutasid oma marka 1860. aastast alates, leidsid,  et euro on nendele märksa kasulikum kui ammu armsaks saanud Soome mark, siis ma küsin, miks meie peaksime arvama, et me oleme targemad kui soomlased?